SKANDINAVIENS 
STJERNE 


MORS  DAG  9.  MAJ 


Ved  du,  hvad  det  vil  sige  at  have  en  Mor? 

Tænk  paa,  at  du  engang  har  været  et  hlle  Barn,  svag, 
nøgen,  hjælpeløs,  sulten,  ganske  alene  i  Verden.  En  Kvinde 
var  da  altid  i  din  Nærhed,  hun  gik,  naar  du  gik,  standsede, 
naar  du  standsede,  lo,  naar  du  græd. 

Denne  Kvinde,  som  først  lærte  dig  at  tale,  og  senere  lærte 
dig  at  læse,  som  læner  dig  at  elske,  som  varmer  dine  Fingre 
i  sine  Hænder,  dit  Legeme  ved  sit  Bryst  —  denne  Kvinde, 
som  gav  dig  sin  Mælk,  da  du  var  lille,  og  bestandig  vil  give 
sit  Liv  for  dig,  det  er  hende,  som  du  kalder:  »Mor!«  og  som 
svarer  dig:  »Mit  Barn!«  Victor  Hugo. 

Stille  Tanker  paa  Moders  Dag. 

Selv  om  det  ikke  sker  ofte,  saa  hænder  det  dog,  at  Bør- 
nene, naar  jeg  formaner  eller  irettesætter  dem,  ser  paa  mig 
som  om  de  var  blevet  forurettet.  Jeg  ved  af  Erfaring,  at 
mine  Anstrengelser  for  at  gavne  de  Børn,  frugter  ikke,  før 
jeg  faar  dem  til  at  indse,  at  det  var  netop,  fordi  jeg  holdt 
saa  meget  af  dem,  at  jeg  iagttog  og  irettesatte  dem,  og  naar 
blot  de  »Voksne«  ikke  har  saaet  Mistroens  Frø  i  Barnet,  saa 
har  de  fornærmede  Blikke  aldrig  varet  ret  længe.  Hvor 
lykkelig  har  jeg  saa  ikke  været;  alt  det  gode  jeg  raadede 
over,  har  jeg  gavnet  det  Barn  med,  fordi  jeg  virkelig  holdt 
af  dem,  men  ogsaa  for  ikke  at  skuffe  deres  barnlige  Tillid  til 
mig.   — 

Dette  har  faaet  mig  til  at  se  til  Bunds  i  mig  selv  og  al- 
vorligt spørge:  Naar  Gud  i  sin  usvigelige  Kærlighed  irette- 
sætter Dig  —  mildt  eller  haardt  —  ligner  Du  saa  de  Børn, 
der  saa  ydmygt  slaar  Øjnene  ned,  skamfuldt  og  angerfuldt, 
og  som  ikke  ved  alt  det  gode,  de  vil  gøre,  for  at  Mor  igen 
rigtig  kan  holde  af  dem  og  inderligt  trykke  dem  til  sig  igen 
som  sine  egne  kære  smaa. 

Hvor  skønt  om  vi,  som  kalder  os  »Voksne«,  og  som  skulde 
staa  som  et  lysende  og  efterfølgende  Eksempel  for  Børnene, 
havde  den  Tiltro  til  Gud,  at  om  end  Mor,  (hvis  Kærlighed  er 
uden  Lige  paa  Jorden),  kunde  gøre  os  Uret,  saa  kan  Gud 
aldrig  gøre  det,  for  han  elsker  os,  om  det  er  muligt,  med 
større  Kærlighed  end  Mor,  og  da  Gud  ser  hver  en  Tanke  og 
hver  en  Bevæggrund  til  al  vor  Gøren  og  Laden,  saa  kan 
hans  Irettesættelser  eller  Straffe  ikke  bero  paa  en  Fejl- 
tagelse. 

Men  paa  den  anden  Side,  hvor  uartige  er  vi  ikke  mod  vor 
himmelske  Fader,  som  har  givet  saadan  een  som  mig  Lov  til 
at  staa  i  Barneforhold  til  ham  —  hvilket  Privilegium,  hvis 
vi  ser  paa  Irettesættelserne  med  Fornærmelse,  Forurettelse 
og  Trods  eller  skyder  Skylden  paa  dem,  vi  lever  sammen 
med,  —  altsaa,  Vorherre  har  taget  Fejl,  for  jeg  er  god  nok 
—  det  er  f.  Eks.  min  Ægtefælles  Skyld  det  hele.  — 

Jeg  ulykkelige,  stakkels  Menneske,  om  jeg  tænker  saadan; 
hvor  jeg  trænger  til  saavel  Menneskers  som  Guds  Medliden- 

hed.  Saa  længe,  jeg  føler  mig  forurettet,  kaster  jeg  ikke 
Loddet  til  Bunds  i  mig  selv,  altsaa  maa  Gud  —  til  sin  store 
Sorg  —  fortsætte  med  at  straffe  os,  og  bliver  vi  ved  at  over- 
høre Samvittighedens  Stemme,  da  kan  hænde  det  forfærde- 
lige, at  Gud  siger:  Se,  nu  har  jeg  i  3  Aar  forgæves  søgt  efter 
Frugt  —  intet  Middel  har  hjulpet  —  jeg  opgiver  at  finde 
Frugt  paa  det  Træ. 

Hvor  stor  Betydning  det  dog  har  for  vor  Lykke  baade 
her  og  hisset,  at  vi  har  den  rette  Tro  paa  og  Tillid  til  Gud. 

»Tro  er  den  mægtigste  Evne  i  Sjæl, 

den  bær  over  bølgende  Vande; 

men  Tvivlen  gnaver  vor  Skude  læk 

og  bær  os  mod  taagede  Strande.  — 

Den  tvivlbaarne  Handling  ej  løfter  sig  kæk, 

den  har  Dødens  Præg  paa  sin  Pande.« 

»Herre!  er  det  Dig,«  sagde  Simon  Peter,  »saa  sig  til  mig, 
at  jeg  skal  komme  ud  til  Dig  paa  Vandet.«  »Ja,  kom!«  sagde 
Jesus,  og  Peter  sprang  ud  fra  Skibet  ud  paa  det  dybe  Vand. 
Blev  hans  Tro  paa  Jesu  Ord  beskæmmet?  Nej!  han  gik  paa 
de  skumklædte  Bølger  ligesom  Jesus.  Hvor  længe  varede  det 
Under?  Lige  saa  længe,  som  han  havde  Tro.  Eller:  Underet 
holdt  op,  og  Peter  begyndte  at  synke  i  samme  Øjeblik,  som 
Tvivlen  kom.  Han  saa  paa  den  Dødsens  Fare,  som  de  dybe 
Bølger  rummede,  mere,  end  paa  Jesu  Almagt  og  Løfte  om,  at 
han  kunde  trygt  vove  Springet  ud  paa  de  taarnhøje  Bølger. 

Aah,  om  vi  daglig  erindrede  det,  at  naar  vi  ser  op  til  Guds 
Ord  og  Løfter  uden  mindste  Tvivl,  saa  kunde  vi  overvinde 
alle  Farer  og  slippe,  ikke  blot  uskadt,  men  styrket  gennem 
alle  usete  Skær.  Vi  vilde  i  Sandhed  selv  erfare,  at  »Alle 
Ting,  ikke  mindst  det  svære,  tjener  dem  til  Gode,  som  elske 
Gud«.  Lad  os  da  bestræbe  os  i  Fremtiden  for  at  vise 
Gud  den  Tillid,  at  om  vi  gør,  hvad  vi  kan  for  at  lyde  hans  Bud, 
da  kan  vi  trygt  lægge  Resten  i  hans  Haand,  thi  han  baadé 
kan  og  vil  gøre  det  øvrige,  —  det,  som  vi  ikke  kan. 

Ingeborg  Nielsen. 


»Sandheden  om  Mormonerne«  faas  i  Bogrladerne.    PrLs  1,25. 

Har  vi  Raad  til  at  betale  Tiende? 

»Det  er  bedre  at  sætte  Lid  til  Herren  end  at  forlade  sig 
paa  Fyrster.«  (Psalme-Bog  118:  8).  De  Mennesker,  der  ad- 
lyder Tiendeloven,  som  blev  givet  Kirken  den  8.  Juli  1838 
(Pagtens  Bog  119:  4),  viser,  at  de  sætter  deres  Lid  til  Her- 
ren. At  have  Tillid  til  Herren  er  et  Resultat  af  Tro  og  Er- 
faringer. De,  der  med  rette  Motiv  betaler  Tiende,  føler 
Glæde  og  Tilfredshed  og  faar  et  Vidnesbyrd  om,  at  de 
handler  ret.  Paa  denne  Maade  styrkes  deres  Tro.  De  ved,  at 
Velsignelserne,  der  kommer  fra  Herren  paa  Grund  af  deres 
Tiendebetaling,  kan  antage  mange  Former  —  forøge  deres 
Tro,  give  dem  større  Kraft  til  at  modstaa  Fristelser  og  over- 
vinde det  onde,  give  dem  Sundhed,  bevare  dem  fra  Ulykker, 
skænke  dem  Visdom  og  Forstand,  større  Selvbeherskelse, 
større  Glæde  i  at  arbejde  for  Kirken  og  bedre  økonomiske 
Forhold.  Kort  sagt,  at  de  der  betaler  Tiende  faar  større  Tillid 
til  Herren  og  bliver  villigere  til  at  erkende  hans  Haand  i 
alle  Ting. 

Desværre  findes  der  Personer,  som  tror,  de  ikke  har  Raad 
til  at  betale  Tiende,  thi  de  glemmer,  at  Herren  aabner  Ud- 
veje for  dem,  som  oprigtigt  søger  at  gøre  hans  Vilje.  Han 
kan  spare  dem  for  mange  Udgifter:  Ulykker,  Sygdom,  samt 
lade  dem  have  Fremgang  paa  utallige  Maader. 

Præsident  Baily  i  Sheffield  i  England  blev  engang  af  en  Kolle- 
ga stillet  overfor  det  Spørgsmaal,  hvorledes  han  kunde  faa  Raad 
til  at  betale  Tiende.  Begge  Mænd  havde  samme  Løn  og  havde 
omtrent  lige  store  Familier.  Som  Svar  spurgte  Baily  sin  Kollega, 
hvor  mange  Penge  hans  Familie  anvendte  til  Te,  Tobak  og  alko- 
holiske Drikke.  De  opdagede,  at  Udgiften  til  disse  Nydelsesmidler 
var  større  end  det  Beløb,  Baily  betalte  i  Tiende.  Derfor  svarede 
han:  »Jeg  har  Raad  til  at  betale  Tiende,  da  min  Familie  lever  efter 
Visdomsordet.«  Videre,  sagde  han,  var  der  mindre  Sygdom  i  hans 
Familie,  trods  det  at  hans  Indkomst  ikke  var  større  end  Vennens. 

Oprigtig  og  trofast  Efterlevelse  af  Tiendeloven  hemmer 
aldrig  et  Medlem  i  økonomisk  Henseende,  tværtimod  er  det 
til  hans  Fordel. 

Det  var  let  for  Præsident  Baily  at  betale  Tiende,  fordi 
han  viste  Lydighed  mod  Visdomsordet.  Dersom  hvert  Med- 
lem af  Kirken  vilde  adlyde  disse  to  vigtige  Befalinger  fra 
Gud,  nemlig  Visdomsordet  og  Tiendeloven,  vilde  de  faa 
store  Velsignelser. 

Fra  Iwprovement  Era. 


Søndagsskolen. 

Kom  Sabbaten  ihu 


85 


Søndagsskolen  nyder  det  Privilegium  at  være  det  Sted,  hvor  der 
undervises  i  praictisk  Religion  eller  sand  Kristendom,  og  hvor 
Eleverne  repræsenterer  ethvert  Alderstrin,  lige  fra  de  smaa  Børn  til 
den  hvidhaarede  Olding.  Naar  dertil  kommer,  at  den  er  blevet  til- 
delt den  mest  ideelle  Mødetid,  Søndag  Formiddag,  er  dens  store 
Popularitet  let  at  forstaa  —  og  meget  paaskønnet. 

Vor  Søndagsskoles  Mission  har  sin  store  og  vidtrækkende  Betyd- 
ning, ikke  mindst  i  den  Tid  og  Slægt,  hvori  vi  lever,  hvor  alt  og 
alle  mere  og  mere  synes   at  fjerne  sig  fra   Troen  paa  en   sand   og 

levende  Gud,  i  hvis  Billede  vi  er  skabt.  Man  famler  sig  frem  i 
Mørke  —  ofte  vildledt  i  Stedet  for  vejledt  —  og  der  vilde  intet 
mærkeligt  være  i,  dersom  vi  paastod,  at  den  Tid  er  inde,  hvorom 
Paulus  skriver  i  sit  2.  Brev  til  Tim.  4:  3 — 4: 

»Thi  den  Tid  skal  komme,  da  de  ikke  skulle  fordrage  den  sunde 
Lære,  men  efter  deres  egne  Begæringer  tage  sig  selv  Lærere  i 
Hobetal  efter  hvad  der  kildrer  deres  Øren.  Og  de  skulde  vende 
Ørene  fra   Sandheden   og  vende  sig  hen   til  Fablerne«. 

Overalt  i  den  danske  Mission,  hvor  en  Søndagsskole  er  organi- 
seret, sidder  hver  Søndag  en  Stab  af  Brødre  og  Søstre,  som  fri- 
villig ofrer  deres  Tid  og  Talent  paa  at  lede  Eleverne  fremad  paa 
Livets  og  Saliggørelsens  Vej.  Og  hvad  det  betyder  for  de  ganske 
Unge,  at  de  saa  tidlig  som  muligt  faar  rigtigt  begyndt,  kan  der 
næppe  være  Tvivl  om.  De  skaanes  i  Opvæksten  for  at  blive  hildet 
i  falske  Fordomme  og  Traditioner  og  bliver  derved  i  Stand  til  at 
skabe  sig  et  Fond  af  sand  Viden,  som  »Møl  og  Rust  ikke  kan  for- 
tære og  Tyve  ikke  bryde  ind  og  stjæle«. 

Vort  Raad  er  derfor  til  alle:  Slut  op  om  Søndagsskolen,  den  bør 
have  alles  Interesse,  lad  ikke  dette  Privilegium  gaa  Deres  Dør 
forbi,  thi  vor  Nærværelse  der  hver  Søndag  vil  gøre  det  lettere  for 
os  at  efterkomme  Loven  om  at  holde  Sabbaten  hellig.  Det  er  i 
hvert  Fald  efter  vor  Opfattelse  en  god  Begyndelse,  og  dersom  vi 
alle  kunne  naa  dertil,  at  se  Tingene  i  det  rette  Lys,  vilde  meget 
være  vundet,  baade  udadtil  og  indadtil,  thi  der  er  ingen  Tvivl  oni, 
at  vi  ofte  udelukker  os  selv  fra  mange  af  de  Velsignelser,  som  netop 
flyder  gennem  Helligholdelse  af  Sabbaten. 

Søndagsskolen  er  i  Kontakt  med  denne  Lov  og  gennem  hele  sit 
Undervisningssystem  yder  den  sit  Bidrag  til  en  bedre  Forstaaelse 
af  dette  for  alle  saa  vigtige  Spørgsmaal,  og  det  er  til  os. at  vise, 
.at  vi  ikke  alene  er  Ordets  Hørere,  men  ogsaa  dets  Gørere,  thi  det 
er  disse  sidste,  som  alene  vil  nyde  godt  af  den  Forjættelse,  som 
Apostelen  Jakob  omtaler.  (Sluttes  Side  92) 

Sandheden  om  Mormonerne  V. 

MORMONER  ELLER  SIDSTE  DAGES  HELLIGE. 

Et  religiøst  Samfund,  grundlagt  af  Josepii  Smith  og  Me- 
ningsfæller i  Fayette,  Seneca  County,  Staten  New  York  den 
6.  April  1830.  Den  blev  organiseret  i  Overensstemmelse  med 
Staten  New  Yorks  Love,  der  fordrede  mindst  seks  Personer 
for  at  stifte  et  religiøst  Samfund.  Joseph  Smiths  Meningsfæl- 
ler var  Oliver  Cowdery,  Peter  Whitmer,  jun.,  Hyrum  Smith, 
Samuel  H.  Smith  og  David  Whitmer.  Foruden  disse  blev 
nogle  faa  andre  optaget  som  Medlemmer  af  Kirken  paa  det 
Tidspunkt,  den  blev  organiseret. 

Smith  paastod,  at  han  som  Dreng  i  14 — 15  Aars  Alderen 
havde  haft  et  Syn  som  Svar  paa  Bøn,  hvori  to  himmelske 
Væsener  viste  sig  for  ham  og  forkyndte  Aabningen  af  en  ny 
evangelisk  Uddeling.  Disse  Personer,  sagde  han,  var  Gud 
Faderen  og  hans  Søn  Jesus  Kristus.  Senere,  ifølge  Josephs 
Beretning,  viste  et  himmelsk  Sendebud  sig  for  ham,  opgav 
sit  Navn  som  Moroni  og  aabenbarede  Eksistensen  af  en  Op- 
tegnelse, der  var  indgraveret  paa  Guldplader  og  skjult  i  en 
Høj  mellem  Palmyra  og  Manchester  i  New  York,  ikke  langt 
fra  Smiths  Hjem.  Det  var  en  Optegnelse,  der  indeholdt 
Kristi  Evangeliums  Fylde,  som  kundgjort  af  den  opstandne 
Frelser  for  Amerikas  Oldtidsindbyggere.  Fire  Aar  senere, 
den  22.  September  1827,  blev  Pladerne  overleveret  i  Josephs 
Hænder  og  sammen  med  dem  nogle  Instrumenter,  der  kaldtes 
»Fortolkere«  (Urim  og  Thummin),  hvorved  han  oversatte  de 
hemmelige  Skrifttegn,  der  fandtes  paa  Pladerne,  og  skænkede 
Verden  Mormons  Bog  -—  saaledes  kaldt  fordi  dens  Forfatter 
og  Kompilator  var  en  Profet  ved  Navn  Mormon,  Fader  til 
Moroni,  der  i  sin  Tid  havde  skjult  Optegnelserne  i  Højen. 

Mormons  Bog  blev  først  udgivet  i  Palmyra,  tidligt  i  1830 
1  et  Oplag  paa  5000  Eksemplarer.  Siden  da  er  den  udkommet 
I  mange  Udgaver  og  er  blevet  oversat  til  mange  Sprog. 
Forordet  til  Mormons  Bog  indeholder  tre  Vidners  Vidnes- 
byrd om,  at  de  saa  Pladerne  og  Inskriptionerne,  hvorfra 
Oversættelsen  blev  foretaget.  Andre  otte  Vidner  bevidnede  det 
samme.  Efter  Udgivelsen  af  Bogen  fulgte  Organiseringen  af 
Jesu  Kristi  Kirke  af  Sidste  Dages  Hellige,  almindeligt  kaldt 

Mormonkirken  og  dens  Medlemmer  Mormoner  paa  Grund  af 
Mormons  Bog,  der  af  dem  betragtes  som  værende  af  gud- 
dommelig Ægthed  og  af  samme  Autoritet  som  de  jødiske 
Skrifter.  Ved  Kirkens  Organisering  blev  Smith  og  Oliver 
Cowdery  opholdt  henholdsvis  som  dens  første  og  anden 
Ældste  og  førstnævnte  som  Profet,  Seer  og  Aabenbarer. 

Mormonismen  fik  sine  første  Tilhængere  fra  Landdistrik- 
terne i  Ny  England.  I  Efteraaret  1830  sendte  Kirken  Missio- 
nærer til  Indianerne,  der  levede  i  Reservater  i  Staten  New 
York  og  i  andre  Stater.  Disse  Missionærer,  —  Oliver  Cow- 
dery, Peter  Whitmer,  jun.,  Parley  P.  Pratt,  Ziba  Peterson  — ■ 
drog  vestpaa  og  omvendte  i  Ohio  en  Del  hvide,  deriblandt 
Sidney  Rigdon  og  andre,  som  blev  fremtrædende  Medlemmer 
af  Kirken.  De  fortsatte  videre  til  det  vesthge  Missouri,  der 
dengang  var  Nationens  Grænse. 

OHIO  DEN  FØRSTE   »ZIONS  STAV«. 

Omtrent  paa  samme  Tidspunkt  flyttede  den  unge  Kirke, 
tildels  paa  Grund  af  Oppositionen  i  New  York,  men  hoved- 
sagelig for  at  være  nærmere  dens  fremtidige  Virkefelt,  til 
Kirtland,  Ohio,  hvor  den  første  »Zions  Stav«  blev  oprettet, 
det  første  Tempel  bygget,  og  Præstedømmet  mere  gennem- 
ført organiseret.  Der  blev  dannet  et  første  Præsidentskab, 
bestaaende  af  Joseph  Smith  og  to  andre.  Der  blev  valgt  tolv 
Apostle  med  Afdelinger  af  de  halvfjerds  til  at  hjælpe  sig. 
Ligeledes  blev  der  oprettet  Embeder  som  Højpræster,  Patri- 
arker, Biskopper  og  Stavspræsidenter.  Kirkens  Medlemstal 
var  paa  daværende  Tidspunkt  mellem  3000 — 4000. 

I  Sommeren  1830  slog  en  Koloni  sig  ned  i  Jackson  County, 
Missouri,  paa  Jorder,  der  var  opkøbt  af  Regeringen,  og  ind- 
viet af  Profeten  som  Stedet  for  det  nye  Jerusalem.  De  fleste 
af  disse  Mormoner  var  fra  de  nordlige  og  østlige  Stater  og 
var  Modstandere  af  Slaveriet,  paa  daværende  Tidspunkt  en 
meget  alvorlig  Anklage,  da  Missouri  var  en  slaveholdende 
Stat.  De  var  ydermere  fattige  og  bragte  kun  lidt  Ejendom 
med  sig;  men  dog  saa  de  frem  til  deres  fremtidige  Besiddel- 
ser der  omkring  som  »Zions  Land.« 

(Fortsættes) 

Schalom  Asch: 

NAZARÆEREN. 


(Fortsat) 


Jesus  af  Nazareth  er  blevet  arresteret,  ojj  Rabbineren  Nikodemon 
er  sammen  med  nogle  af  sine  Disciple  ankommet  til  Ypperste- 
præstens Hus,  hvor  der  midt  om  Natten  afholdes  Forhør.  Det  er 
Disciplen   Jochanan,   der   fortæller: 

I  Skæret  fra  Olielamperne  og  Ildskaalene  og  imod  de 
kirsebærrøde  og  purpurfarvede  og  sorte  Klædningers  Bag- 
grund slog  Nazaræerens  hvide  Kjortel  os  i  Møde,  straks  vi 
traadte  ind.  Hans  Dragt  forekom  mig  at  være  lige  saa  hvid, 
som  da  jeg  saa  ham  nærme  sig  Vandbærerens  Hillels  Hus 
paa  Vej  til  at  fejre  Seder'en;  men  Folderne  havde  mistet 
deres  Stivhed,  og  de  sluttede  til  hans  Legeme,  gennemvædet 
af  den  Angstens  Sved,  hvori  han  havde  tilbragt  Natten.  Dog 
havde  de  ikke  mistet  noget  af  deres  Hvidhed.  Han  stod 
foran  Ypperstepræsten,  som  jeg  sidst  havde  set  ham  staa  i 
Gat  Shemens  Have,  med  samme  dybe  og  sorgfulde  Ro  i  sit 
Ansigt,  naar  undtages,  at  hans  Læbers  smalle  Linie,  der  saas 
gennem  hans  Skæg,  maaske  var  blevet  endnu  smallere,  mere 
skælvende  og  mærket  af  dybere  Smerte.  Jeg  saa  nu,  at  hans 
Ørelokker  og  korte  Skæg  var  blevet  helt  graat,  og  det  fore- 
kom mig,  at  han  var  blevet  ældet  i  Løbet  af  den  korte  Tid, 
siden  jeg  sidst  saa  ham.  Hans  Hænder  var  kraftesløse,  og 
han  holdt  dem  tæt  ind  til  Kroppen.  Men  det  Udtryk  af  Døds- 
rædsel,  som  vi  havde  bemærket  i  hans  Ansigt  i  Gat  Shemens 
Have,  var  fuldstændig  forsvundet;  det  var  præget  af  Ro, 
Sorg  og  Smerte.  Han  stirrede  med  store,  forbavsede  Øjne  lige 
paa  sine  Dommere  og  paa  Ypperstepræsten,  ikke  med  Bitter- 
hed, men  med  barnlig  Nysgerrighed,  som  om  alt  dette  om- 
kring ham  angik  alle  undtagen  ham  selv. 

Da  Ypperstepræsten  saa  min  Rabbi  ved  Indgangen  til 
Salen,  forkyndte  han  for  Forsamlingen: 

»En  Rabbner  af  Farisæerne,  et  Medlem  af  den  store 
Sanhedrin,  Rabbi  Nikodemon  til  at  træde  frem  og  indtage 
sin  Plads  i  Sanhedrinens  Retsmøde.« 

Min  Rabbi  svarede  fra  Indgangen:  »Min  Herre  Ypperste- 
præst! Før  jeg  tager  Del  i  Mødet,  ønsker  jeg  at  vide,  hvil- 
ken Slags  Møde  det  er,  du  har  sammenkaldt  til,  og  hvilken 

Fare  der  tvang  å\g  til  at  sammenkalde  det  ved  Nattetid.  Jeg 
ser  ingen  af  de  skriftkloges  og  Farisæernes  Vise,  men  kun 
Saddukæernes  Vise.  Hvad  betyder  dette?« 

»Anklageren  vil  forklare  Sagen  for  Farisæernes  Rabbiner,« 
befalede  Ypperstepræsten. 

»Mødet  er  blevet  sammenkaldt  for  at  dømme  den  Mand, 
som  har  faaet  Jøderne  til  at  gøre  Oprør  mod  deres  Gud.  Og 
Mødet  er  blevet  sammenkaldt  ved  Nattetid,  fordi  Sagen  ha- 
ster. Vi  maa  afsige  vor  Dom  før  Morgen,  thi  Regeringen 
kræver  det  af  os,«  udtalte  Anklageren. 

»Dom  over  Liv  og  Død  ved  Nattetid?  Hvem  har  nogen 
Sinde  hørt  noget  lignende?  Det  er  en  vedtaget  og  uomtviste- 
lig Lov,  at  saadanne  Forhør  skal  foretages  netop  om  Dagen, 
ikke  om  Natten.  Det  er  vedtaget  og  uomtvistelig  Lov,  at  der 
maa  gives  rigelig  Tid  til  Forsvarets  Forberedelse,  og  at  der 
ikke  skal  være  nogen  Hast.  Det  er  ogsaa  vedtaget  og  uom- 
tvistelig Lov,  at  Kendelsen  skal  afsiges  uden  Tryk  af  nogen 
Art,  fra  hvad  Kant  det  end  maa  ske.  Derfor  erklærer  jeg 
som  Rabbiner  i  Israel  straks,  at  denne  Ret  ikke  har  Ret  til 
at  sidde  til  Doms  over  en  Sag,  der  angaar  Menneskeliv,  og 
at  enhver  Kendelse,  som  denne  Ret  afsiger,  er  ugyldig,  før 
den  afsiges.  Thi  Sagen  føres  stik  imod  Tora'ens  Lov  og  Ret- 
færdighed.« 

Et  Øjeblik  opstod  der  et  pludseligt  Røre  blandt  San- 
hedrinens  Medlemmer.  Ypperstepræsten  blegnede.  Han  tvang 
sig  til  at  være  rolig  og  sad  og  legede  med  Lokkerne  i  sit 
Skæg.  Der  fulgte  en  lang  Debat  mellem  Saddukæernes  Vise 
og  Lærde. 

Hanans  ældste  Søn  Eliezer  rejste  sig: 

»Min  Herre  Ypperstepræst!  Selv  om  vi  Saddukæere  ikke 
kan  godkende  den  komplicerede  Fremgangsmaade,  hvormed 
Farisæerne  har  omgivet  alle  Retssager,  hvor  der  er  Tale  om 
Dødsstraf,  er  jeg  i  dette  Tilfælde  ikke  desto  mindre  enig 
med  Farisæernes  Rabbiner.  Hvorfor  er  vi  blevet  kaldt  her- 
hen i  Nat,  og  hvad  Betydning  skal  vor  Dom  og  Kendelse 
have?  Skal  det  være  en  Dom  i  Overensstemmelse  med  Re- 
geringens Love?  I  saa  Fald  har  vi  intet  at  gøre  med  den;  lad 
Regeringen  afsige  sin  egen  Dom.  Skal  det  være  en  Dom  med 
Hensyn  til  vor  Rets  Love?  Da  maa  Sagen  foretages  i  Over- 
ensstemmelse med  Tora'ens  Love.  (Fortsættes). 

SPEJDERE  IGEN? 


Spørgsmaalet  om  Spejderne 
har  vakt  betydeligt  Røre,  og 
det  kan  ikke  nægtes,  at  der 
tilsyneladende  (efter  de  Indlæg, 
STJERNEN  har  modtaget)  er 
absolut  Enighed  om,  at  Ung- 
domsforeningerne igen  bør  søge 
Spejderbevægelsen  optaget  i  de- 
res   Program. 

Om  Formen  er  man  imidlertid 
ikke  enige.  Nogle  mener,  at  vore 
Drenge  bør  uniformeres  som  an- 
dre Spejdere,  og  at  de  bør  op- 
læres i  de  for  dem  foreskrevne 
Aktiviteter,  saaledes  at  de  kan 
mødes  med  dem  i  Konkurrencer 
og  afholde  Lejre  og  Udflugter 
sammen  med  dem.  Andre  holder 
bestemt  paa,  at  Drengene  ikke 
maa  uniformeres,  men  kun  skal 
organiseres  som  en  Klasse  med 
friere  Hænder  end  de  sædvanlige 
og  med  spejderlignende  Aktivi- 
teter, 

Man  er  enige  om,  at  der  bør 
tages  fat  straks,  og  flere  af 
Indsenderne  slaar  til  Lyd  for,  at 
der  gives  Drengene  Tilladelse  til 
at  tage  ud  om  Søndagen,  naar 
dette  sker  under  behørig  Kon- 
trol. 

Saaledes  skriver  Oscar  Niel- 
sen, København,  bl.  a.:  »Hvorfor 
al  den  Modstand?  Ungdommen 
af  i  Dag  vil  ud  at  dyrke  Lejr- 


liv og  Sport.  Kan  vi  saa  tor- 
lange, at  Kirkens  Ungdom  helt 
skal  hellige  sig  Kirkens  Arbejde 
paa  varme  Sommerdage,  naar 
de  ved,  at  deres  Venner  uden 
for  Kirken  er  ude  i  det  fri  og 
henter  Sundhed  og  Styrke  — 
Et  gammelt  Ordsprog  siger:  Een 
Fugl  i  Haanden  er  bedre  end  ti 
paa  Taget.  Det  kunde  passende 
omskrives  saaledes:  Eet  ungt 
Menneske  under  kyndig  Ledelse 
er  bedre  end  ti  under  tilfæl- 
diges Paavirkning,  —  og  jeg 
tror,  at  Kirken  vilde  være  tjent 
med  at  give  de  Unge  Lov  til 
at  tage  ud  i  Sommermaanederne, 
for  da  er  vi  sikre  paa  at  have 
dem  hele  Vinteren.« 

Den  fulde  Ordlyd  af  alle  mod- 
tagne Indlæg  er  maskinskrevet 
og  Kopier  tilstillet  Missionspræ- 
sidenten  og  Ungdomsforeninger- 
nes Hovedbestyrelser  til  beha- 
gelig Gennemlæsning.  Vi  takker 
alle,  der  har  bidraget  og  slut- 
ter Debatten  om  Spejderne  med 
et  Citat  af  et  Brev  fra  Ældste 
Julius  Andersen,  Præsident  for 
U.M.F.  i  Danmark:  »Spejder- 
sporten under  Administration  af 
Kirkens  Autoriteter  vil  altid 
blive  til  Lykke  og  Glæde  for 
vor  Kirke.«  JS. 

LANDET  RUNDT. 


Aalborg.  Den  15.  Marts  fejre- 
des Kv.  Hjælpeforenings  Fødsels- 
dag med  Spisning,  hvori  del- 
tog 55. 

Randers.  Ungdomsforeningerne 
afholdt  den  8.  Marts  en  Faste- 
lavnsfest med  Tøndeslagning  og 
mange  morsomme  Paafund,  og 
det  hele  blev  særlig  festligt  ved, 
at  en  Del  af  de  Unge  var  mødt 
frem  i  Kostumer.  Senere  hen 
var    der    Servering.    Tilstede    40. 

Aarhus.  11.  Maj  fylder  Søster 
Signe  Poulsen  70  Aar. 

Hernins.  21.  Februar  døbtes 
Inga  Valborg  Poulsen,  Bording 
Kirkeby  af  Ældste  L.  Hansen. 
Haandspaalæggelse  af  Distrikts- 
præsident    Th.    Jensen,    Aarhus. 

København.  7.  Marts  velsigne- 
des Aron  Sigfred  Andersen  og 
<jerda  Zander  Hansen  Andersens 
Datter  af  Ældste  Willian  Ørum 
Pedersen  og  gaves  Navnet  Lisa 
Zander    Andersen. 

5.  Maj  fylder  Søster  Johanne 
Klitgaard  65  Aar, 

Randers.  23.  Marts  fyldte  Sø- 
ster Jensine  Koitzsch  60  Aar. 

Silkeborg.  21.  Marts  velsigne- 
des Frode  Sørensen  og  Magda 
Skou  Nielsen  Sørensens  Datter 
af  Distriktspræsident  Th.  Jensen, 
Aarhus,  og  gaves  Navnet  Ruth 
Sørensen. 

Vi  ønsker  disse  vore  Søskende 
hjertelig  Tillykke! 

København.  31.  Marts  døde 
Martha  og  Henning  Sørensens 
2-aarige  Dreng,  Freddy  og  blev 
begravet  fra  Kirken  den  4. 
April. 

Odense.  30.  Marts  døde  Søster 
Anna  Kammesgaard  i  en  Alder 
af  60  Aar. 

Ære   være   deres   Minde! 

Fra  Norge.  Søster  Hanna  Pet* 
terson  fra  Ålesund  døde  9. 
Marts,    83    Aar.    Søster    Petter- 


son havde  kun  været  Medlem 
af  Kirken  siden  1935,  men  har 
alligevel  sat  sig  et  Minde  blandt 
Søskende  i  sit  lysende  Eksempel. 
Saaledes  arbejdede  hun  meget 
ivrigt  for  Kirkens  Blad  »Lys 
over  Norge«  og  havde  bragt 
Abonnentantallet  i  Ålesund  op 
fra  næsten  ingen  til  110,  og  hun 
ikke  alene  tegnede  disse  Abon- 
nenter, men  hun  bragte  ogsaa 
selv  hvert  enkelt  Blad  ud! 
Ære    være    hendes    Minde! 

En  Idé.  Kan  det  ikke  arran- 
geres, at  de  Unge  fra  Landets 
forskellige  Grene  bliver  udveks- 
let i  deres  Sommerferier?  F. 
Eks.  saaledes,  at  en  Broder  her 
fra  København  bliver  indlogeret 
14  Dage  hos  en  Familie  i  Es- 
bjerg, og  at  Sønnen  derfra  saa 
tager  til  København  for  at  bo 
hos  Københavnerdrengens  For- 
ældre. Paa  den  Maade  vil  de  to 
unge  kunne  være  sammen  i  4 
Uger  og  lære  hinanden  rigtigt 
at  kende.  Hvem  vil  tage  denne 
Opgave  op,  at  være  F"orbindel- 
sesleddet  mellem  de  unge  i  By 
og  paa  Land? 

Jørgen  Hjelm. 

5195  Kroner.  Den  fortræffe- 
lige lille  Bog,  som  Henry  Clau- 
sens Forlag  har  udgivet  »Sand- 
heden om  Mormonerne«  er  ble- 
vet anmeldt  i  Aviserne  overalt 
i  Landet.  Den  har  givet  Anled- 
ning til  lange  forklarende  Ar- 
tikler, hvis  Oplysninger  om  Mor- 
monismen er  rigtigere,  end  vi 
endnu  har  fundet  dem  i  noget 
dansk  Leksikon.  Vi  har  talt  op, 
at  der  ved  Redaktionens  Slut- 
ning var  bragt  Anmeldelser  paa 
ialt  22590  mm  Spalter  i  40  for- 
skellige Aviser.  28  Aviser  bragte 
det  Billede  af  Joseph  Smith,  som 
findes  i  Bogen.  —  Skulde  vi 
have  købt  som  Annoncer  den 
Plads,  som  disse  mange  Anmel- 
delser fylder,  saa  havde  det 
kostet  den  nette  Sum  af  Kr. 
5195,00. 


Maj  Maaned  -   Fuglesangens  Tid. 

De  lyse  Nætter  begynder  d.  6.  Maj. 

Den  6.  Maj  burde  være  en  Festdag  overalt  —  den  Dag 
gaar  vi  nemlig  ind  i  en  ny  Tid!  De  lyse  Nætter  —  det  lyder 
forjættende,  klinger  af  Lys  og  Luft,  Sol  og  Sommer,  af 
Varme  og  af  Liv.  Naar  de  lyse  Nætter  er  begyndt,  kan  vi 
vente  Træernes  fulde  Udspring,  Blomsternes  festlige  Farve- 
virvar og  Grøde  overalt  i  Naturen. 

Menneskene  er  Lysets  Børn.  Derfor  har  nian  fastlagt 
Kristi  Fødselsdag  i  Vinterens  mørkeste  Dag  for  at  tilkende- 
g'ive,  at  nu  venter  man  lysere  Tider.  Den  Dag,  da  de  lyse 
Nætter  er  en  Kendsgerning  i  Danmark,  glæder  vi  os  i  For- 
visningen om,  at  paa  samme  Maade  som  Vinterens  Mørke 
nu  for  en  Tid  er  fortrængt,  saaledes  skal  Mørkets  Tidsalder 
engang  afløses  af  nye,  lysere  og  bedre  Tider. 

I  Slutningen  af  Maj  er  det  Tiden,  hvor  de  energiske  af  os 
kan  nyde  den  skønneste  Oplevelse,  som  Moder  Natur  kan 
give.  Vi  søger  en  stille  Aften  lige  efter  Midnat  ud  i  Skoven, 
helst  med  en  kyndig  Ornitolog  som  Ledsager,  og  vandrer 
med  ham  den  hele  Nat  rundt  i  Skoven,  ud  paa  Markerne, 
langs  Grøfter  og  Hegn,  forbi  Moser  og  Kær,  Det  bliver  en 
Oplevelse,  som  vi  lever  videre  paa  hele  Resten  af  Aaret,  og 
som  vi  glæder  os  til  igen  at  kunne  opleve  næste  Aar.  Natter- 
galens klokkerene  Toner,  Uglens  Uhu,  og  alle  de  andre 
Fugles  livsglade  Syngen  stemmer  Sindet  til  nyt  Mod,  nyt 
Haab — . 

Faa  Deres  Ungdomsforening  til  arrangere  en  saadan  Nat- 
tur! Og  husk,  at  den  bedst  foretages  i  Tiden  fra  20.  Maj  og 
absolut  ikke  senere  end  20.  Juni.  Da  synger  Fuglene  ikke 
længere.  JS. 


(Fortsat  fra  Side  85) 

Maatte  derfor  Søndagsskolens  Budskab  finde  Vej  til  alle  Hjem  og 
minde  dem  om  det  Ansvar,  som  ikke  mindst  Forældre  har  overfor 
deres  Børn  (se  Pagtens  Bog  68  Kap.  25 — 29  Vers). 
Send  Deres  Børn  til  Søndagsskolen! 

Med  broderlig  Hilsen  til  alle  Medlemmer  i  den  danske  Mission. 
Søndagsskolens  Hovedbestyrelse : 
Christian  Nielsen.        Th.  Bregentoft.        Kaj  Jørgensen 

Foraarskonferencerne  1943. 


ODENSE.  Konferencen  begyndte  Søndag  Morgen  med  Møde  for 
Præstedømmet,  hvor  bl.  a.  Br.  A.  P.  Andersen  fra  Palleshave  og  to 
af  hans  Sønner  talte.  Tilstede  12.  —  Søndagsskolen  fik  et  festligt 
Forløb  med  mange  Sange,  Deklamationer  og  med  rask  Overhøring 
af  Børnene.  To  Søstre  fra  Palleshave  og  Broder  Ørum  Pedersen  fra 
København  talte.  —  Tilstede  57,  —  Ved  Eftermiddagsmødet  talte 
Broder  Ørum  Pedersen  og  Missionspræsidenten  opmuntrende  og 
formanende  til  Forsamlingen.  —  Tilstede  37.  —  Mandag  Aften  af- 
holdt Kvindelig  Hjælpeforening  Bazar  til  Fordel  for  Velgørenheds- 
arbejdet. 

A.M. 

AARHUS.  Konferencen  tog  sin  Begyndelse  Fredag  Aften  med 
Forevisning  af  Farvefilmen  »Kongernes  Konge«  med  Sang  og  Musik- 
ledsagelse og  Foredraget  ved  Qrensforstander  Frede  Thomsen,  Aar- 
hus. Ca.  80  tilstede. 

Søndag  Morgen  Kl.  9,00  Præstedømmets  Møde,  24  Brødre  tilstede. 

Søndag  Morgen  Kl.  10,00  aabnede  Distriktspræsident  Thorvald 
Jensen  Konferencen  ved  at  byde  alle  de  tilrejsende  velkommen  med 
Ønsket  om  en  opbyggende  Dag.  Aarhus  Grens  Søndagsskole  frem- 
førte et  pænt  Program  under  Ledelse  af  dens  Forstander  Alfred  H. 
Jensen.  Børnene  stod  alle  frimodigt  frem  og  udførte  hver  deres  Del. 

Randers,  Silkeborg  og  Herning  Gren  blev  hver  repræsenteret  ved 
deres  Forstandere,  henholdsvis  Enevold  Nielsen  (præsiderende  Æld- 
ste), Emil  Thomsen  og  Lauritz  Hansen.  Missionspræsident  Orson  B. 
West  foreslog  Kirkens  Generalautoriteter  til  Opretholdelse,  hvilket 
skete  eenstemmigt.  Tilstede  113. 

Søndag  Eftermiddag  afholdtes  Konferencens  afsluttende  Møde, 
hvor  Distriktets  to  kvindelige  Missionærer  Søstrene  Birgitte 
Løvendahl  fra  Esbjerg  og  Karen  Margrethe  Jensen  fra  København 
samt  Ældste  William  Ørum  Pedersen  fra  Kbh.,  Distriktspræsident 
Henry  Løjborg  fra  Aalborg  og  Missionspræsident  Orson  B.  West, 
talte  meget  opmuntrende  og  belærende  til  de  tilstedeværende.  (117.) 


Mandag    Aften    afholdte    Kv.    Hjælpeforening 
indbragte  et  pænt  Beløb.  Tilstede  ca.  60. 


deres    Bazar,    som 
Th.J. 

^Pionererne  fortæller. . . 

V.    Johanne  Klitgaard,  København. 


»Str.  Klitgaard,  De  har  været  Medlem  af 
Kirken    en    Aarrække,    hvor    længe    er    det 
siden,  De  blev  døbt?« 
»47  Aar.« 

»Var  det  her  i  København?« 
»Nej,  i  Aalborg,  i  en  Alder  af  17  Aar.« 
»Tog  De  aktiv  Del   i  Kirkens  Arbejde  i 
Aalborg?« 

»Ja,  jeg  kom  straks  ind  i  Den  kvindelige 
Hjælpeforening,  hvor  jeg  arbejdede  en  Aar- 
række, og  jeg  har  været  i  Bestyrelsen  for 
Johanne  Klitgaard        Unge  Kvinders  Forening  i   10  Aar,  og  des- 
uden var  jeg  Medlem  af  Sangkoret  i  24  Aar.« 
»Hvornaar  kom  De  saa  til  København?« 

»I  1920  og  efter  et  Par  Aar  fik  jeg  Lejlighed  til  at  arbejde  i 
Den  kvindelige  Hjælpeforening  under  Ledelse  af  Præsidentinde  Str. 
Knudsen,  en  dejlig  Kvinde  at  arbejde  sammen  med,  og  mange  Gange 
mindes  jeg  den  Tid.« 

»Hvilke  Erfaringer  har  De  gjort  i  Deres  Arbejde  i  Kirken?« 
»Ja,  de  har  jo  været  saa  forskellige,  men  jeg  synes  Forholdene 
var  lettere  at  arbejde  under  tidligere,  vi  forlangte  ikke  saa  meget, 
og  der  var  mere  Sammenhold  mellem  de  Unge  og  de  Ældre,  der 
kom  mange  Unge  til  vore  kvindelige  Hjælpeforenings  Møder  baade 
i  Aalborg  og  i  København.« 

»Mener  De  at  Ungdommen  i  Dag  er  ringere  end  tidligere?« 
»Nej,  jeg  elsker  Ungdommen,  og  jeg  tror  netop,  at  de  er  mere 
oplyst  angaaende  Evangeliets  Principper  i  sin  Helhed,  men  de  lærer 
jo    ogsaa   meget   i   Ungdomsforeningerne,    og   jeg   haaber,    de    maa 
bruge  den  Visdom,  de  har  erhvervet,  paa  den  rette  Maade.« 
»Hvornaar  rejste  De  til  Amerika?« 

»I  1929,  og  i  Zions  Land  har  jeg  været  i  Herrens  Tempel  og  ud- 
ført et  Arbejde,  der  ogsaa  har  givet  mig  store  Erfaringer.« 

»Har  Livets  Skuffelser  aldrig  faaet  Dem  til  at  tvivle  paa  Evan- 
geliet?« 

»Nej,  trods  al  Modgang  har  min  Tro  paa  Evangeliet  været  urok- 
kelig, og  jeg  haaber,  at  det  maa  vedblive  at  være  det,  saa  længe 
Gud  forunder  mig  at  leve.« 

»Til  Slut.  Har  De  et  Fødselsdags-Ønske?« 

«Ja,  at  Freden  maa  komme,  saa  Herrens  Tjenere  kan  komme  til 
gamle  Danmark,  og  jeg  igen  kan  faa  Breve  fra  mine  kære,  AH.B. 

SKANDINAVIENS    STJERNE,  Organ   for  Den  danske  Mission  af 
Jesu  Kristi  Kirke  af  Sidste  Dages  Hellige,  udkommer  een  Gang  maanedl, 

